b'\n_START_ARTICLE_\nJM Norway\n_START_SECTION_\nHistorie\n_START_PARAGRAPH_\nHistorien til JM International startet i Belgia p\xc3\xa5 slutten av 1930-tallet. Under krigen begynte unge mennesker \xc3\xa5 organisere seg for \xc3\xa5 arrangere offentlige konserter for fred og i protest mot krig og den tyske okkupasjonen. Dette var begynnelsen p\xc3\xa5 Jeunesses Musicales de Belgique, grunnlagt 1940 av Marcel Cuvelier. Rett etter krigens slutt starter Rene Nicolay opp Jenuesses Musicales de France, inspirert av ungdomsmusikkbevegelsen i Belgia. 17. Juli 1945 blir Jeunesses Musicales International grunnlagt av Marcel Cuvelier (Belgia) og Rene Nicolay (Frankrike) i Palais des Baux-Arts, Brussel, Belgia under navnet \xc2\xabFederation Internationales des Jeunesses Musicales\xc2\xbb. JMIs hovedm\xc3\xa5l var i begynnelsen \xc3\xa5 presentere hovedsakelig klassisk musikk til ungdom gjennom konserter, og etterhvert gjennom skolekonserter. Organisasjonen endret seg over tid til \xc3\xa5 ogs\xc3\xa5 inkludere arbeid med unge musikere gjennom samlinger, konkurranser og ungdomsorkestre. JMI har siden begynnelsen mottatt \xc3\xb8konomisk og politisk st\xc3\xb8tte fra en rekke offentlig institusjoner, stiftelser og enkeltpersoner. P\xc3\xa5 slutten av 1960-tallet \xc3\xa5pnet JMI seg mot sjangere utover klassisk musikk, slik som samtidsmusikk, folkemusikk, jazz, pop og rock. Man begynte ogs\xc3\xa5 \xc3\xa5 utforske den sosiokulturelle p\xc3\xa5virkningen av musikk p\xc3\xa5 unge mennesker._NEWLINE_Den norske avdelingen av JMI ble etablert i Norge i 1970 av Musikk i skolen (dav\xc3\xa6rende Landslaget musikk i skolen (LMS)) under navnet Musikk og ungdom. I forbindelse med etableringen understreket LMS at den nye organisasjonen skulle v\xc3\xa6re \xc3\xa5pen for all ungdom mellom 12 og 25 \xc3\xa5r. Siden den tid har Musikk og ungdom hatt mange ulike organisasjonsformer. I 2009 ble det vedtatt at Musikk og ungdom skulle skilles ut som en selvstendig organisasjon. I 2014 vedtok styret at organisasjonen skulle skifte navn fra Musikk og ungdom til JM Norway.\n_START_SECTION_\nOrganisasjonsform\n_START_PARAGRAPH_\nJM Norway er registrert som en frivillig organisasjon og har en stiftelseslignende styringsmodell med et styre som velges av JM Norways \xc3\xb8verste organ, r\xc3\xa5det. R\xc3\xa5det setter ned en valgkomit\xc3\xa9 og velger styre, godkjenner regnskap og \xc3\xa5rsmelding, samt vedtar prioriteringer for p\xc3\xa5f\xc3\xb8lgende \xc3\xa5r. Mellom r\xc3\xa5dsm\xc3\xb8tene er \xc3\xb8verste ansvar delegert styret i JM Norway som m\xc3\xb8tes ca. seks ganger i \xc3\xa5ret.\n_START_SECTION_\nProsjekter\n_START_PARAGRAPH_\nJM Norway har en programportef\xc3\xb8lje som omfatter b\xc3\xa5de egenproduserte prosjekter og prosjekter hvor organisasjonen er involvert som partner eller st\xc3\xb8ttespiller. Alle prosjektene JM Norway engasjerer seg i, har en internasjonal profil i form av internasjonale deltagere, internasjonalt publikum eller interkulturelt innhold.\n_START_SECTION_\nOrkester Norden\n_START_PARAGRAPH_\nHver sommer arrangeres Orkester Norden, et symfoniorkester for unge musikere mellom 15 og 25 \xc3\xa5r. Orkester Norden ble etablert i 1993, og best\xc3\xa5r av 70-100 musikkstudenter\xc2\xa0fra de nordiske og baltiske landene.\n_START_SECTION_\nParkert piano\n_START_PARAGRAPH_\nMed Parkert piano \xc2\xabparkerer\xc2\xbb JM Norway pianoer i offentlige rom over hele landet som skal kunne benyttes fritt av forbipasserende. De parkerte pianoene skal ogs\xc3\xa5 fungere som nye formidlingsarenaer for unge musikere. Det f\xc3\xb8rste flygelet ble satt ut 26. august \xc3\x98stbanehallen i Oslo.\n_START_SECTION_\nMOVE\n_START_PARAGRAPH_\nMOVE (Musicians and Organizers Volunteer Exchange) er et utvekslingsprogram for unge musikere arrangert i samarbeid med Fredskorpset. Hvert \xc3\xa5r utveksler JM Norway ungdommer mellom 18 og 25 med s\xc3\xb8sterorganisasjonene Music Crossroads Malawi, Music Crossroads Mozambique og Projecto Guri i Brasil.\n_START_SECTION_\nMusikkverksted for Unge Asyls\xc3\xb8kere\n_START_PARAGRAPH_\nJM Norway har siden 2012 arrangert musikkverksted p\xc3\xa5 asylmottak for barn og unge mellom 5 og 15 \xc3\xa5r. Med st\xc3\xb8tte fra UDI arrangeres prosjektet i samarbeid med musikere, musikkterapeuter og amat\xc3\xb8rmusikere fra lokalmilj\xc3\xb8et.\n_START_SECTION_\nLOUD! Jentenes Bandleir\n_START_PARAGRAPH_\nProsjektet LOUD! er en bandleir for jenter mellom 11 til 17 \xc3\xa5r og ble initiert i 2012 i samarbeid med AKKS. LOUD! arrangeres i de to f\xc3\xb8rste ukene av sommerferien og er ment som et tiltak for \xc3\xa5 legge et grunnlag for fremtidig bedring av kj\xc3\xb8nnsbalansen i norsk musikkliv.\n_START_SECTION_\nEthno Norway\n_START_PARAGRAPH_\nEthno Norway er et utvekslingsprosjekt for unge folkemusikere i alderen 15 til 30 \xc3\xa5r. Ethno er et prosjekt som best\xc3\xa5r av en rekke sommerkurs i Australia, Kroatia, Danmark, Uganda, Kypros, England, Estland, Belgia, Frankrike, Skottland, Tsjekkia, India, Makedonia, Slovenia og Uganda.\n_START_SECTION_\nJM Jazz World Orchestra\n_START_PARAGRAPH_\nThe JM Jazz World Orchestra (JMJWO) er et internasjonalt storband for unge musikere mellom 18 og 26 \xc3\xa5r. Prosjektet ble startet opp i 2012 og bringer sammen 20 utvalgte jazzmusikere fra hele verden hvert \xc3\xa5r.\n_START_SECTION_\nPr\xc3\xb8ysenfest\n_START_PARAGRAPH_\nI 2014 feiret JM Norway Alf Pr\xc3\xb8ysens hundre\xc3\xa5rsdag med prosjektet Pr\xc3\xb8ysenfest. Gjennom Pr\xc3\xb8ysenfest var JMN involvert i om lag 160 arrangementer, hadde 2\xc2\xa0500 deltagere og rundt 30\xc2\xa0000 publikummere. P\xc3\xa5 Alf Pr\xc3\xb8ysens f\xc3\xb8dselsdag 23. juli ble det satt opp hundre arrangementer, og under Musikkfest Oslo ble det arrangert Pr\xc3\xb8ysenhage i Botanisk hage for 5\xc2\xa0000 publikummere.  JMN sendte rundt Pr\xc3\xb8ys-o-maten \xe2\x80\x93 en videoboks der barn og unge fra hele landet sang med p\xc3\xa5 \xc2\xabDu skal f\xc3\xa5 en dag i m\xc3\xa5r\xc3\xa5\xc2\xbb. Videoen ble lansert 23. juli 2014.\n_START_SECTION_\nNM i Beatbox\n_START_PARAGRAPH_\nHvert \xc3\xa5r siden 2012 arrangerer JM Norway i samarbeid med Beatbox Norway norgesmesterskap i beatbox.\n_START_SECTION_\nJazzkurs i S\xc3\xb8gne\n_START_PARAGRAPH_\nJM Norway inviterer hvert \xc3\xa5r unge jazzmusikere fra hele verden til \xc3\xa5 delta p\xc3\xa5 en av Norges mest anerkjente jazzcamper, Sommerkurs i jazzimprovisasjon i S\xc3\xb8gne. I 2014 hadde prosjektet for f\xc3\xb8rste gang deltakere fra Brasil som et resultat av samarbeidet med Projeto Guri i S\xc3\xa3o Paulo.\n_START_SECTION_\nImagine-festivalen\n_START_PARAGRAPH_\nI Europa og Afrika arrangeres det hvert \xc3\xa5r nasjonale festivaler for unge musikere tilsvarende Ungdommens kulturm\xc3\xb8nstring (UKM) i Norge.'